Komisijos pranešimas Tarybai ir Europos Parlamentui - Honkongo specialusis administracinis regionas : metinė 2004 m. ataskaita {SEC(2005) 922} /* KOM/2005/0308 galutinis */





[pic] | EUROPOS BENDRIJŲ KOMISIJA | Briuselis, 8.7.2005 KOM(2005) 308 galutinis KOMISIJOS PRANEŠIMAS TARYBAI IR EUROPOS PARLAMENTUI Honkongo specialusis administracinis regionas: metinė 2004 m. ataskaita {SEC(2005) 922} KOMISIJOS PRANEŠIMAS TARYBAI IR EUROPOS PARLAMENTUI Honkongo specialusis administracinis regionas: metinė 2004 m. ataskaita Kalbant apie „Viena šalis, dvi sistemos“ principo įgyvendinimą, 2004 m. būdinga didesnė kontinentinės Kinijos valdžios institucijų įtaka teritorijos valdžiai, ypač Nacionalinio liaudies kongreso nuolatiniam komitetui (NLKNK) dalyvaujant konstitucijos rengime. Tiek pačioje teritorijoje, tiek už jos ribų buvo susirūpinta, ar tokie reiškiniai visiškai atitinka idėją „Honkongo liaudis valdo Honkongo liaudį“. Demokratinės grupės metus pradėjo tikėdamosi politinių reformų. Pagal paskaičiavimus sausio 1 d. apie 100 000 Honkongo piliečių taikiai žygiavo gatvėmis taip išreikšdami savo valią aktyviau dalyvauti politikoje ir vyriausybės darbe. Jie įgavo dar daugiau pasitikėjimo, kai sausio 7 d. Honkongo vyriausybė sudarė Konstitucijos rengimo darbo grupę, kuri pradėjo viešąsias konsultacijas. Visgi, balandžio 26 d. NLKNK, vietos valdžios prašymu, priėmė sprendimą, kuriuo aiškinamas pagrindinis Honkongo įstatymas, pagal kurį leidžiama daryti tik nereikšmingus pakeitimus 2007 m. Honkongo vyriausybės vadovo rinkimų ir 2008 m. Įstatymų leidėjų tarybos rinkimų sistemose. Honkongo SAR vyriausybė sutiko su šiuo sprendimu, todėl galimybės siekti pažangos įgyvendinant visuotinę balsavimo teisę, kuri buvo didžiausias pagrindinio įstatymo tikslas, nepagerėjo. Gegužės 28 d. Pekine ir Honkonge ES ėmėsi diplomatinių veiksmų, kuriame išreiškiamas susirūpinimas dėl NLKNK paskyrimo, nesuderinamo su didele autonomija, kuri garantuojama pagrindiniame įstatyme. Nepaisant tokių įvykių raidos, rugsėjo mėn. per reguliarius Įstatymų leidėjų tarybos rinkimus buvo pasiektas rekordinis balsavusiųjų skaičius ir 62 % rinkėjų pasisakė už demokratinius kandidatus, tuo parodydami, kad teritorijoje didesnė demokratija vis dar pageidaujama. Atsižvelgiant į rinkimų sistemą, demokratinė stovykla naujai išrinktoje Įstatymų leidėjų taryboje gavo tik 25 vietas iš 60. Vyriausybę palaikančios partijos ir toliau sudaro daugumą. Bendra rinkimų organizacija patvirtino SAR politinę brandą ir įrodė, jog yra tvirtas pagrindas tolesniam demokratijos procesui. Visus šiuos metus Honkongo pilietinė visuomenė ir spauda toliau laisvai veikė bei pradėjo dar garsiau ir kritiškiau reikšti savo nuomonę. Dėl to pablogėjo jų ryšiai su Honkongo SAR vyriausybe ir jos vadovais bei sumažėjo kai kurių Honkongo vyriausybės vadovų visuomenės palaikymas. Savo ruožtu, kai kurie žurnalistai taip pat pareiškė, kad jiems teko patirti spaudimą dėl pernelyg didelės kritikos vyriausybės vykdomos politikos atžvilgiu. Europos Komisija pritarė 2004 m. rugsėjo mėn. paskelbtam įstatymo dėl rasinės diskriminacijos projektui ir tikisi, kad išsamus įstatymo tekstas, atitinkantis tarptautinius standartus, bus priimtas 2005 m. Per šiuos metus Honkongo vyriausybės valdymo politika ir kai kurie jos projektai buvo griežtai kritikuojami. Vyriausybė ir politinė sistema pelnė didesnį pasitikėjimą, kai tam tikra pareikšta kritika buvo pripažinta ar netgi buvo daroma pačios vyriausybės pavedimu rengiamose ataskaitose, kaip pavyzdžiui, blogas SARS epidemijos valdymas. Kitas pavyzdys galėtų būti viešos diskusijos apie stambius vyriausybės nekilnojamojo turto vystymo sandorius (Hunghom pusiasalio apgyvendinimo projektas, Vakarų Kowloon kultūros rajono projektas ir užtrukęs REIT Links visuomeninių pastatų akcijų emisijos išpardavimas), kuriose buvo nuolat reiškiami kaltinimai dėl vyriausybės sąmokslo su verslo atstovais. Tai, kad po sėkmingo teismų prieštaravimo buvo užkirstas kelias paskutiniajam sandoriui atlikti, teikia vilčių, kad teismų sistema ir toliau liks nepriklausoma, o Honkongas galės būti teisine valstybe. Tai, kad aukšti vyriausybės pareigūnai patyrė tokią ilgalaikę visuomenės kritiką, rodo, kad teritorijoje plėtojama žodžio laisvė. Dėl spaudimo kai kurie pareigūnai atsistatydino, pavyzdžiui, sveikatos reikalų ministras 2004 m. viduryje pateikus ataskaitą dėl SARS epidemijos. Pagaliau 2005 m. kovo mėn. (dėl „sveikatos problemų“) atsistatydino ir pats vyriausybės vadovas. 2004 m. centrinės vyriausybės vykdoma ekonomikos politika buvo labai naudinga Honkongui. 2004 m. įsigaliojęs glaudžios ekonomikos partnerystės susitarimas CEPA I ir tolesnis jo įgyvendinimas pagal CEPA II, bendros diskusijos dėl Perlo upės deltos regiono bendradarbiavimo pradžios ir – turbūt pati svarbiausia – įvažiuojančiųjų iš kontinentinės Kinijos programa įkvėpė dar daugiau pasitikėjimo Honkongo ekonomikai, kuri tik 2004 m. pradėjo atsigauti po šešerių metų nuosmukio bei 2003 m. patirtos krizės dėl SARS epidemijos. Per 2004 m. Honkongo ir Kinijos ekonomikos tapo labiau suderintos, viena nuo kitos priklausomos ir konvergentiškos. Tokia padidėjusi abipusė ekonomikų skvarba gali būti naudinga ir Kinijai, ir Honkongui. Honkongo verslas labiau plėsis kontinente ir taip padės vystyti Honkongo ekonomiką. Metų viduryje ekonominė padėtis sparčiai gerėjo. 2004 m. ekonomikos augimas sudarė 8,1 % per metus, bedarbystė mažėjo, nekilnojamojo turto ir akcijų kainos rinkoje pakilo, defliaciją pakeitė nedidelė kainų infliacija, o vyriausybės deficitas mažėjo. Prekyba ir finansų srautai tarp Honkongo ir Europos Sąjungos toliau tęsėsi ir plėtėsi. 2004 m. ES buvo trečioji pagal dydį Honkongo prekių tiekėja, užleisdama pirmąsias pozicijas kontinentinei Kinijai ir Japonijai, ir trečioji pagal dydį Honkongo eksporto rinka po JAV ir kontinentinės Kinijos. ES bendrovės pirmauja daugelyje sektorių, ypač finansų ir kitų paslaugų sektoriuose. Europos Komisija nuolat reiškė savo susirūpinimą dėl konkurencijos įstatymo nebuvimo Honkonge, tačiau 2004 m. šioje srityje nebuvo pastebėta didelės pažangos. Šiam klausimui ir toliau bus skiriamas didžiausias dėmesys ES ekonominiuose santykiuose su teritorija. EK taip pat pripažino SAR pastangas apsaugoti intelektinės nuosavybės teises, nors Honkongas vis dar buvo trečia pagal dydį padirbtų prekių, importuojamų į ES, kilmės šalis; šioje srityje būtina dirbti toliau. 2004 m. ES ir Honkongo oficialūs santykiai ir bendradarbiavimas prekybos, imigracijos, muitų ir verslo srityse toliau gilėjo. Europos komisijos narys, atsakingas už prekybą, Pascal Lamy, 2004 m. kovo mėn. oficialiu vizitu lankėsi Honkonge. Rugsėjo mėn. Honkongo Teisingumo ir vidaus reikalų ministras Ambrose Lee susitiko su Europos Komisijos nariu, atsakingu už Teisingumo ir vidaus reikalus, ir pradėjo pirmąjį Jungtinio Europos bendrijos ir Honkongo readmisijos komiteto susitikimą Briuselyje. Rugsėjo mėn. Briuselyje buvo surengtas V-asis Jungtinis Europos Sąjungos ir Honkongo muitinių bendradarbiavimo komiteto posėdis. 2004 m. kovo mėn. Honkonge įvyko V-oji Europos Sąjungos ir Honkongo bendradarbiavimo verslo srityje komiteto plenarinė sesija. Komisija sveikino PPO susitarimą 2005 m. gruodžio mėn. organizuoti VI-ąją PPO ministrų konferenciją Honkonge. Išsami Komisijos analizė pateikiama Komisijos tarnybų darbiniame dokumente SEC(2005) 922.